  Майя Бывальцева Удмуртиысь Кун Кенеш вуж юртъёс улсысь музъемез школаос но нылпи садъёс пуктон улэ басьтыны ӵектӥз. Россиысь Кун Думаын пленарной кенешын со кичӧлтон сярысь вераз улосвыл тӧролэн Росси азьмурт бордын ужась представительствоезлэн кивалтӥсезлэн воштӥсез Любовь Амбарцумян. Удмуртия Россиысь Музъем кодекслэн 49-тӥ ёзаз ватсанъёс пыртыны ӵектэ. Отын вуж юртъёс (нимаз коркаос, карлэн шор люкетъёсысьтыз сад-бакчаос, нырысетӥ сериосысь трос патеръем коркаос) улысь музъемез нылпи садъёс но школаос пуктон улэ басьтыны луонлык сётыны чакламын. Любовь Амбарцумян верамъя, мерлыко объектъёс улэ музъем кесэгъёсты висъянъя туала амалъёс лэсьтӥськонэз ӝегато: музъемлэн кузёосыныз музъемез басьтон яке воштон сярысь огкылэ вуыны уг луы. Удмуртиысь Кун Кенешлэсь кичӧлтонзэ умоен лыдъязы ке, интыысь аскивалтон ёзэсъёс музъемлэсь зэмос дунзэ гинэ тырыны быгатозы. Озьы коньдэтысь мултэс уксё уз кошкы. Катэ пыртэм тупатонъёс калык понна нылпи садъёсын но школаосын ватсаса интыос кылдытыны луонлык сётозы. Тегъёс: Удмуртия Россия КунКенеш КунДума катрадлык  